Муниципальное бюджетное дошкольное образовательное учреждение

«Детский сад № 4 комбинированного вида «Сардаана»»

Муниципального района «Верхневилюйский улус (район)» Республики Саха (Якутия)

678230, с.Андреевское, Верхневилюйского улуса РС(Я) ул.Зеленая №8

Телефон 8 (411) 33 4-35-30эл.почтаsardaana1973@mail.ru.

Доклад темата:

Исиидэр Бараахап чаҕылхай олоҕо

Суруйда: Үөһээ Бүлүүтээҕи

МБДОУ “Сардаана”

Уһуйаан иитээччитэ: Семенова

Анастасия Ильинична

Үөһээ-Бүлүү, 2023 с.

**Үлэм тиэмэтэ:** “Исиидэр Бараахап чаҕылхай олоҕо”

**Сыала:** уһулуччулаах государственнай уонна политическай деятель Исиидэр Никифорович Бараахап олоҕун үөрэтии.

**Соруга**: Исиидэр Никифорович Бараахап олоҕун туһунан матырыйаалы хомуйуу.

**Тоҕоостооҕо:** Уһуйааммыт иитиллээччилэригэр Үөһээ Бүлүүбүт чаҕылхай олохтоох Исиидэр Бараахап олоҕун билиһиннэрии.

**Киириитэ**

**Биһигин ыйаабыт сирэ**

Исиидэр Никифорович Бараахоп Бүлүү уокуругар Υөһээ-Бүлүү улууһугар Харбалаах нэһилиэгэр 1898 сыллаахха олунньу 12 күнүгэр күн сирин көрбүтэ. Исидор Барахов дьиҥнээх фамилията Иванов. Кини эһэтин хос аатынан Барахов буолбута. Бараах диэн хос ааты Исидор Барахов эһэтигэр Харбалаах баайа Хабсыана иҥэрбитэ. Быстар дьадаҥы Уйбааны «бараах» курдук сохсоҥнооҥҥун сайыны быһа оонньуугун-көрүлүүгүн, тугу да гыммаккын, кыһын кэллэҕинэ кэһэйэриҥ буолуо диэн этэр эбит. Онтон ыла кини аата Бараах Уйбаан диэн буолбут.

Киниттэн соҕотох уол төрөөбүт. Уолу Микииппэр диэн сүрэхтээбиттэр. Микииппэр кэлин булугас өйүнэн, дьаныардаах үлэтинэн, барыыстаахтык эргинэринэн лаппа кыанар, баай киһи буолбута. Кини Харбалаахха хас да дьиэ туттарбыта билигин да тураллар. Манна эһиги Исидор Барахов аҕата Микииппэр туттарбыт дьиэтин, ампаарын көрөҕүт.

Микииппэрдээх Өлөөнө үс уоллаахтара: Исиидэр, Дьуона уонна Аньыыһын диэн аймахтарыттан ииттэ ылбыт уоллара.

**Υөһээ-Бүлүүгэ биир кылаастаах начаалынай оскуола үөрэнээччитэ**

Бастакы оскуола Υөһээ-Бүлүүгэ биир кылаастаах начаалынай оскуола аһыллыбыта. Оскуолаҕа Дьокуускай куораттан кэлэн Мэҥэ-Хаҥаластан төрүттээх Монастырев Василий Григорьевич учууталынан үлэлээбитэ. Кини 1989 сылтан 1914 сылга өлүөр дылы учууталлаабыта. Монастырев Василий Григорьевич манна, Υөһээ-Бүлүүгэ, көмүллэн сытар.

Оскуоланы түөрт сылынан бүтэрэллэрэ. Нэдиэлэҕэ алтата, күн аайы түөртүү уруокка үөрэнэллэрэ: математикаҕа, нуучча тылыгар, ыраас суруйууга уонна географияҕа. Кылааска сыл аайы араас группаларга 15-тэн 20-ҕэ тиийэ оҕо үөрэнэрэ.

Исидор Барахов бу оскуолаҕа 10 сааһыгар 1908 сыллаахха үөрэнэ киирбитэ. Кини үөрэнэрин тухары бастыҥнар истэригэр сылдьыбыта. Микииппэр уолун үөрэнэр кэмигэр Υөһээ-Бүлүү аатырбыт баай атыыһытыгар Георгий Потаповтаахха олохтообута. Батаакаптар Муся диэн кыыстаахтара. Марфа Потапова кэлин Исидор Барахов курдук Саха сиригэр Сэбиэскэй былааһы олохтоооччулартан биирдэстэрэ буолбута.

Баай Батаакап 1903 сыллаахха улахан оскуола дьиэтин туттарбыта. Ол дьиэ билигин да почта таһыгар турар. Ол саҕана учууталлар, нэһилиэктэртэн киирбит оҕолор олорор, аһыыр хосторо, үөрэнэр кылаастара барыта биир дьиэҕэ баара.

**Бүлүү куорат училищетыгар үөрэнээччитэ**

Исидор аҕата Микииппэр уолум улааттаҕына үөрэхтээх улахан атыыһыт буолуоҕа дии саныыра. Ол иһин Исидоры 1910 сыллаахха салгыы Бүлүү куорат училищетыгар үөрэттэрэ киллэрбитэ. Аҕата уолун омугунан нуучча, Бүлүү аатырбыт атыыһытыгар Расторгуев Николай Алексеевичка олохтообута. РасторгуевΥөһээ-Бүлүүгэ кэллэҕинэ Микииппэрдээххэ хонон-өрөөн ааһара, онон Исидор кинини кыра эрдэҕиттэн үчүгэйдик билэрэ.

Былыр атыыһыт, баай буолла да бэлэми кэрбээччилэр, көлөһүннээччилэр диэн үөҕэн тахсаллара. Дьиӊинэн ыраахтан борохуоттанан, үптэнэн-астанан, дьиэ-уот бөҕө тутан, дьонун нуучча табаарынан, туттар сэбинэн хааччыйан абыраан олорбуттара. Баай Батаакап да, Расторгуев да туһунан кыра-хара дьону атаҕастаан, көлөһүннээн сиэн олорбуттара диэн кэпсэтиини киһи истибэт.

Исидор Бараховы кытта Бүлүү училищетыгар Степан Аржаков, Дора Жиркова, Муся Потапова үөрэммиттэрэ.

Училищеҕа 1912 сыллаахха Дьокуускайтан математика уонна физика учууталынан ананан саха литературатын төрүттээччитэ Алексей Елисеевич Кулаковскай – Ѳксөкүлээх Ѳлөксөй кэлбитэ. Нуучча тылга кылгас кэмҥэ сахаттан бастакы учуонай-лингвист Семен Андреевич Новгородов үөрэппитэ. Училищеҕа өссө Саха сиригэр кыраайы үөрэтиигэ улахан кылааты киллэрбит Петр Хрисанфович Староватов учууталлыыра. Музыкаҕа саха бастакы композитора Марк Николаевич Жирков үөрэтэрэ.

Оччотооҕуга учууталлар олус чиҥ сыаналаах дьон буолаллара. Исидор лаппа үчүгэйдик үөрэнэр оҕолор ахсааннарыгар киирэрэ,Ѳксөкүлээх Ѳлөксөй курдук сүдү киһи тапталлаах үөрэнээччитэ буолбута.

**Дьокуускайдааҕы учительскай семинария үөрэнээччитэ**

1915 сыллаахха балаҕан ыйыгар Исидор Барахов Дьокуускайдааҕы учительскай семинария үөрэнээччитэ буолар дьолломута. Кинилиин бииргэ барыта 17 оҕо үөрэммитэ. Олор истэригэр Максим Аммосов, Степан Аржаков, Степан Васильев үөрэммитттэрэ. Платон Слепцов-Ойуунускай биир кылааһынан үрдүкү үөрэммитэ.

1917 сыллаах Олунньутааҕы революцияны бары өрө көтөҕүллэн уруйдаабыттара. Ол кэминээҕи политическай өйүн-санаатын туһунан И.Барахов маннык суруйбута: «1917 сыл олунньуга дылы политическай боппуруостарга биһиктээх кыһыл оҕо этим». Ол аата ол саҕана Барахов политическай боппуруостарга кыайан быһаарсыбатын, политикаҕа сыһыана суоҕун этэр.

Бу сыл И.Барахов Коммунист партиятыгар киирбитэ, революционер буолар суолга үктэммитэ.

**Саха сиригэр сэбиэскэй былаас олохтонуута**

1649 сылтан 1917 сылга диэри Саха сирэ ыраахтааҕы норуот өстөөхтөрүн сыылкаҕа ыытар дойдута этэ. Ити накаастааһын саамай кытаанах миэрэтэ этэ. Ол саҕана Саха сирин «тюрьма без замков и решеток» диэн ааттыыллар эбит.

Ыраахтааҕы режимын саҕана дьадаҥылар хара батталга олорбуттара. Баайдар, тойоттор билэллэринэн дьаһайаллара. Олунньутааҕы революция кыра-хара дьоҥҥо үөрүүлээх сонунан буолбута.

Саха сирин олохтоохторугар ыраахтааҕыны бүрүстүөлүттэн уһулбуттарын, Саха сиригэр сыылкаҕа кэлэ сылдьар Е.М.Ярославскай, Серго Орджоникидзе, Г.И.Петровскай биллэрбиттэрэ.

Октябрьскай революция түмүгэр Россияҕа сэбиэскэй былаас олохтонор. Саҥа былааһы олохтообут бассабыыктар салайааччыларынан Владимир Ильич Ленин буолар.

**Саха тылын сайдыыта**

Исидор Никифорович Барахов төрөөбүт сахатын тылын ис сүрэҕиттэн таптыыра. Кини саха суруга-бичигэ иннин диэки сайдарыгар, алпаабыта тупсарыгар элбэх үлэни ыыппыта.

Бастакы саха алпаабытын 1851 сыллаахха академик-лингвист Отто Николаевич Бетлингк «О языке якутов» диэн научнай үлэтигэр оҥорон киллэрбитэ. Ол гынан баран ол алпаабыты научнай үлэлэри суруйарга эрэ тутталлара.

Норуот киэҥ араҥатыгар анаан саҥа алпаабыты оҥорорго сахалартан бастакы лингвист-учуонай Семен Андреевич Новгородов холоммута. Алпабыыт латынскай алпабыыкка олоҕуран оҥоһуллубута.

Новгородов алпаабытын олоххо киллэриигэ, бу алпаабытынан «Сурук-бичик» диэн букубаар, «Ааҕар кинигэ» диэн хрестоматия тахсарыгар И.Н.Барахов улахан көмөнү оҥорбута. Москваҕа, Петроградка Новгородов буукубаларын куттарыы, саҥа бэчээттиир тэриллэри атыылаһыы, бэл диэтэр тиэллэн кэлиэхтээҕэр диэри боппуруостарынан Исиидэр Бараахап, Максим Аммосов, Платон Ойуунускай тус бэйэлэрэ дьарыктаммыттара.

**«Манчаары хаһыат**

Исидор Барахов сахалыы тылынан бастакы тахсыбыт «Манчаары», онтон «Кыым» хаһыаты тэрийэн таһаарааччынан биирдэстэрэ буолар.

«Манчаары» хаһыат бастакы нүөмэрэ 1921 сыллаахха ахсынньы 28 күнүгэр тахсыбыта. Анемподист Иванович Софроновы-Алампаны Барахов уонна Емельянов бииргэ үлэлииргэ ыҥырбыттара.

1923 сыллаахха «Манчаары» хаһыат «Кыым» аатынан салҕанан тахсыбыта. Маҥнайгы нүөмэрэ сэтинньи 15 күнүгэр күн сирин көрбүтэ. Онно Исидор Барахов редколлегия чилиэнинэн киирэ сылдьар.

**Түүр омуктарын кытары сибээстэһиигэ сахалартан бастакынан аартыгы арыйсыбыта**

1918 сылтан Россияҕа гражданскай сэрии саҕаланар. Исидор Никифорович Барахов биһиги республикабытыгар аҥардас саха тылын сайыннарыыга туһуламмыт суолу уурсубут буолбатах. Кини биһиги тылбытын атын түүр тылларын кытары тэҥнээн үөрэтиигэ, тюркология наукатыгар, түүр омуктарын кытары сибээстэһиигэ сахалартан бастакынан аартыгы арыйсыбыт государственнай уонна политическай деятелинэн буолар.

1926 сыллаахха Исидор Барахов Анемподист Иванович Софроновы – Алампаны, Алексей Андреевич Иванову – Күндэни кытта Азербайджан киин куоратыгар Бакуга ыытыллыбыт Бүтүн Союзтааҕы бастакы Тюркологическай съезкэ кыттыыны ылбыта. Бакуга өссө кинилэри кытары Алексей Елисеевич Кулаковскай – Өксөкүлээх Өлөксөй барсыахтаах этэ. Ол гынан баран аара айаннаан иһэн ыалдьан Москваҕа хаалбыта.

Съезд олунньу 26 күнүттэн кулун тутар 6 күнүгэр диэри барбыт. Барыта 131 делегат кыттыыны ылбыт. Маны таһынан аан дойду үрдүнэн биллэр нуучча академиктара, профессордара, Турция, Персия, Германия, Австрия, Венгрия учуонайдара кыттыбыттара.

И.Н.Барахов съезд кэмигэр саха алфавитын туһунан ыстатыйа суруйбута, тезис оҥорон съезкэ киллэрбитэ. Дойдутугар кэлэн баран съезд үлэтин түмүгүн туһунан улахан ыстатыйа суруйан бэчээттэппитэ.

1998 сыллаахха Баку куорат архивыттан биһиги биир дойдулаахпыт, оскуолабыт выпускнига, филологическай наука доктора Юрий Иванович Васильев – Дьаргыстай, Исидор Барахов, Анемподист Иванович Софроновы – Алампаны, Алексей Андреевич Иванову – Күндэни кытта уһуллубут документальнай киинэлэрин булбута. Дьаргыстай бу күнү олоҕор саамай дьоллоох күнүнэн ааҕар.

**Норуотун алдьархайтан быыьаабыта**

Исиидэр Бараахап 1921 сыл сайыныттан 1922 сыл муус устарга дылы биһиги политикабыт «кылааһынан араартыыр» политикаҕа олоҕурбута диир эбит. Ол аата баай, дьадаҥы диэн араартаан сыһыаннаһааһын.

Лебедев, Агеев, Козлов курдук партийнай, байыаннай салайааччылар бу политиканы олох сыыһа ыытаннар алдьархайга тириэрдибиттэр.

Бу салайааччылар бирикээстэринэн, буруйа суох элбэх киһини өлөртөөбүттэрэ, кэйгэллээбиттэрэ. Аммаҕа үрүҥнэр үспүйүөннэрин туппута аатыран, хас да киһини ытан өлөрбүттэрэ, Клочков диэн кыһыл этэрээт хамандыыра Дьокуускай Мархатыгар 9 бааһынайы шашканан кэрдэн өлөрбүтэ, Пшенников диэн эмиэ кыһыллар хамандыырдара Дьокуускай Тулагытыгар 10-ча саха ыаллаах дэриэбинэни төрдүттэн имири эспитэ. Козлов байыаннар чаастарга: «Бандьыыттары туттугут да ытан иһиҥ. Бандьыыттарга көмөлөһөр дьону эмиэ», - диэн дьаһал биэрбитэ. Онтон Лебедев: «Саха сиригэр хамсааһын национальнай-народнай көрүҥнэннэ, онон маны саба баттыыр наадатыгар ***норуоту барытын кыргар наадата үөскээтэ*»,** - диэн, партия Сиббюротуттан мэктиэ суругу ыла сатаабыт.

Маннык быһыыны-майгыны барытын көрө-билэ сылдьар Исиидэр Бараахап бу дьону хайдах тохтотору толкуйдуур.

Бу кэмҥэ Саха сиригэр Сибревком дьаһалынан Нестор Каландрашвили командующайдаах кыһыл этэрээт ыытыллыбыта. Этэрээт кулун тутар 6 күнүгэр Төхтүр уонна Дьокуускай икки ардыларыгар бандьыыттар тоһуурдарыгар түбэһэн, бүтүннүү кыргыллыбыта. Своднай этэрээт хамандыыра Строд Дьокуускайга эрдэ кэлэн, тыыннаах хаалбыта. Каландрашвили политическай боппуруоска көмөлөһөөччүтэ Сергей Юльевич Широких-Полянскай Дьокуускайга кулун тутар ахсыһыгар кэлбитэ.

Исиидэр Бараахап Широких-Полянскайы көрсөн, хайдах Лебедеви, Агеевы, Козлову былаастан ууратары сүбэлэһэр.

Кулун тутар 10 чыһылатыттан 11 түүн буоларыгар байыаннай штаб дьиэтигэр мунньах буолар. Бу мунньах сыала биир – Лебедевтээҕи тутан хаайыы. Мунньах саҥа саҕаланан эрдэҕинэ, Строд уонтан тахса саллааттаах киирэн Лебедевтээҕи тутан ылар.

Историческай суолталаах түгэн итинник барбыта. Манна, биллэн турар, уһулуччулаах оруолу Исиидэр Бараахап ылбыта. Кини суос соҕотоҕун революция дьоруойун Сергей Юльевич Широких-Полянскайы тылыгар киллэрэн, норуотун өлөр өлүүттэн, имири кыргыыттан быыһаабыта.

1922 сыллаахха саҥа байыаннай-политическай хайысха олоххо киирэр. Бу саҥа политика дьиҥнээх аҕата 24 эрэ саастаах Исидор Никифорович Барахов буолар.

**Саха норуота автономияны ситиһиитэ**

Саха сирэ автономнай республика буолуон иннинэ Иркутскай уобалас оройуона этэ. Аан бастаан саха норуота государстволаах буолуохтаах диэн 1920 сыллаахха С.М. Аржаков, В.Д. Виленскэй, Г.С. Ефимов туруорсубуттара. Исиидэр Бараахап эмиэ саха норуотугар автономнай республика норуот инники сайдыытыгар суолтатын дакаастаан хас да ыстатыйаны суруйбута.

Саха ньургун уолаттара Максим Аммосов, Исиидэр Бараахап, Ойуунускай, Степан Аржаков, Степан Васильев государственноһы ситиһии туһугар киирсиилэрэ, өр кэмнээх сындалҕаннаах-сыралаах үлэлэрэ 1922 сыллаахха муус устар 27 күнүгэр Сэбиэттэр Бүтүн Россиятааҕы Киин Ситэриилээх Комитетын уурааҕа тахсыытынан түмүктэммитэ.

Ити курдук бэйэтэ туспа былаахтаах, гербэлээх, тыллаах-өстөөх Саха АССР үөскээбитэ.

**Исиидэр Бараахап Саха сирин Бырабыыталыстыбатын Председателэ**

1923 сыллаахха тохсунньу 21 күнүгэр Исиидэр Бараахап Саха сирин Бырабыыталыстыбатын Председателинэн талыллыбыта. Онон саҥа тэриллибит автономнай республика бастакы баһылыгынан буолбута.

Саха сирэ сүнньүнэн РСФСР бюджетыттан үбүлэнэрэ, онон сайдар суолун Москва тобулара-быһаарара. Ол иһин 1923 сыллаахха олунньу ыйга араас боппуруостары быһаарса И.Барахов Москваҕа барар, онно партия XII съеһигэр делегат быһыытынан кыттар.

Исиидэр Бараахап Москваҕа сырыытын түмүгэ маннык буолбут:

* Москватааҕы Коммунистическай университекка Саха сиринээҕи 20 партийнай үлэһити үөрэххэ ыларга көрдөспүт.
* Саха сиригэр гражданскай сэриигэ таһаарыллыбыт ночооту байыаннай тэрилтэлэринэн төлөттөрөрү ситиспит. Үлэ уонна оборона сэбиэтинэн 325.000 солкуобайдаах үбү абаанса оҥорторбут.
* Бурдугу атыылаһыыга анаан 200.000 солкуобайдаах уонна промышленность сайдыытыгар 270.000 солкуобайдаах ссуда бэриллиитин ситиспит.
* Төннөрүллүбэт ссуда көрүҥүнэн 10.000 буут бурдугу ылбыт.
* Тыа хаһаайыстыбатын техниканан хааччыйыыга анаан икки сыл болдьохтоох, 75.000 солкуобай ссуданы бэрдэрбит.
* Халымаҕа үлэлиэхтээх экспедицияҕа анаан 121.000 солкуобай суумалаах табаары атыыласпыт.
* Саха республиката атын дойдулары кытары эргиниэхтээҕин туһунан боппуруоһу туруорбут.

Исиидэр Бараахап Москваҕа сааһы, сайыны быһа сылдьан, бу араас өрүттээх үгүс боппуруостары быһаарсан, этэргэ дылы, илии тутуурдаах, өттүк харалаах, атырдьах ыйыгар дойдутугар эргиллэн кэлбитэ.

**Сахалартан бастакы Кыһыл профессура институтун бүтэрбитэ**

Исиидэр Бараахап 1928 сыллаахха Москва куоракка Кыһыл профессура экономическай институтугар үөрэнэ киирэр. Манна икки сыл бэлэмнэнии курсугар үөрэнэн баран үс сыллаах сүрүн кууруска үөрэнэллэрэ. Бараахап бэлэмнэнии кууруска үөрэммит сылларын немец тылын учуутала Д.Корольков маннык сыаналыыр: «курууппаҕа барыларыттан суос соҕотоҕун билиитинэн таһыччы. Немец тылыттан нууччалыы чэпчэкитик тылбаастыыр».

Институкка үөрэнэрин тухары Бараахап бастыҥнар истэригэр сылдьыбыта. 1933 сыллаахха553 киһиттэн 33 эрэ киһи бу институту бүтэрбитэ. 6 киһи диссертация суруйан көмүскээбитэ, олор истэригэр биһиги Бараахаппыт. «Диктатура пролетариата и развитие советского хозяйства (до НЭП-а)» диэн темаҕа диссертация суруйбута биллэр.

Исиидэр Бараахап сахалартан бастакы Кыһыл профессура институтун бүтэрбитэ.

**Сор суолламмыта**

Исиидэр Бараахап 1938 сыллаахха олунньу 3 күнүгэр Москваҕа партия Киин Комитетыгар үлэлии олорон хаайыллыбыта. Бу манна эһиги дьэҥдьийэргэ уонна хаайарга НКВД ордерын көрөҕүт. Хаайыыга сытар Бараахабы доппуруостаабыт боротокуоллара бэс ыйын 29 күнүттэн саҕаланар. [1938](http://sah.wikipedia.org/wiki/1938) сыллаахха [балаҕан ыйын 15](http://sah.wikipedia.org/wiki/%D0%91%D0%B0%D0%BB%D0%B0%D2%95%D0%B0%D0%BD_%D1%8B%D0%B9%D1%8B%D0%BD_15) күнүгэр диверсийэҕэ, национализмҥа, үспүйүөннээһиҥҥэ буруйдаан ССРС оһуобай боломуочуйалаах үрдүкү байыаннай суута ытарга уурбута. Ол күн суут бириигибэрэ олоххо киирдэ диэн Бараахап дьыалатыгар тигиллэн сылдьар. Ити курдук баара суоҕа 40 сааһыгар саха норуотун биир ураты талааннаах, киэҥ-холку көҕүстээх, ыраас санаалаах, сырдык ыралаах чаҕылхай уолун үрүҥ тыына быстыбыта.

Исиидэр Бараахап билигин история памятнига буолан турар «Коммунарка»-ҕа ытыллан өлбүтэ. Бу НКВД-лар анаан-минээн репрессияҕа түбэспит дьону ытан өлөрөр сирдэрэ этэ. Манна 1938 сыллаахха сахалартан 8 киһи ытыллан өлбүтэ.

Исиидэр Бараахап бириигэбэрэ 1956 сыллаахха көтүрүллүбүтэ, сырдык аата ыраастаммыта.

2002 сыллаахха алтынньы 26 күнүгэр саха сирин уолаттарыгар – политическай репрессия сиэртибэлэригэр мэҥэ таас туруоруллубута.

**Исиидэр Бараахап аатын үйэтитии**

Үөһээ-Бүлүүгэ Исиидэр Бараахап аатын тилиннэриигэ уонна үйэтитиигэ аан маҥнай элбэх үлэни Гавриил Иосифович Чиряев ыыппыта. Кини республика архивтарыгар үлэлээн, элбэх фактическай докумуоннары булан, хомуйан, республика хаһыаттарыгар Исиидэр Бараахап туһунан ыстатыйалары таһаартарбыта.

Исиидэр Бараахап аата биһиги оскуолабытыгар 1957 сыллаахха, өр сылларга дириэктэрдээбит Дмитрий Спиридонович Спиридонов туруорсуутунан, иҥэриллибитэ. Дмитрий Спиридонович бараховец аатын үрдүктүк тутуҥ диэн куруук үөрэнээччилэригэр этэрэ.

Исиидэр Бараахап туһунан үтүө өйдөбүлү үйэтитээри кини сырдык аатын Үөһээ-Бүлүү киинин биир уулуссатыгар иҥэрбиттэрэ. Кини аатынан болуоссат тутулла турар.

**Тумугэ:**

Исидор Никифорович Бараахап кылгас эрээри чаҕылхай олоҕу олорон ааспыт эбит. Кылгас бириэмэ иһигэр Сахатын Сирин сайдыытын туһугар элбэх үлэни ыыппыт.

Биир дойдулаахпыт, уһулуччулаах государственнай уонна политическай деятель Исидор Никифорович Бараахап олоҕун, үлэтин туһунан биһиги уһуйааммыт хас биирдии иитиллээччитэ билиэхтээх уонна кини биир дойдулааҕа буоларынан киэн туттуохтаах дии саныыбын.

**Туһаныллыбыт литература:**

1. Барахов Исидор Никифорович: Олоҕун уонна үлэтин туһунан очерк. / Е.Е.Алексеев. – Дьокуускай: Кудук, 1998.

2. Исидор Никифорович Барахов: олоҕун, үлэтин кэрчиктэрэ / Л.С.Филиппов – Дьокуускай: Офсет, 20016.

3. Биьиги Исиидэрбит/И.Е.Иванов-Ороһуунускай, Ю.И.Васильев-Дьаргыстай. – Дьокуускай: Бичик, 2008.

4. И.Н.Барахов уонна саха тыла / Ю.И.Васильев – Дьокуускай, 2008.

5. Он был!../Якутск: Бичик, 2008.

6. Первые большевики Якутии: очерки/Н.Н.Захаренко - Якутск: Бичик, 2009.